SKRIFTLIG FORESPØRGSEL E-3538/00

af Avril Doyle (PPE-DE) til Kommissionen

(13. november 2000)

Om: Menneskerettighedssituationen i Colombia og munken Brendan Forde's liv

I kommissær Nielsons skrivelse til mig af 18. september om menneskerettighedssituationen i munken Brendan Forde's område i La Union beskriver han situationen som rolig, mens rapporten fra the

Inter-Congregational Commission of Justice and Peace i Bogota, der ligeledes blev sendt til Nielsons kontor, indeholdt modsatte oplysninger

1. Vil Kommissionen på baggrund heraf forsøge at få afklaret rigtigheden af oplysningerne fra sine informationskilder i regionen med hensyn til menneskerettighedssituationen?

2. Kan Kommissionen gøre rede for, hvorfor den undersøgelseskommission, som blev nedsat af den colombianske regering, med henblik på at undersøge mordet på seks mænd i munken Forde's peace community-landsby i La Union den 8. juli, ikke har udarbejdet nogen beretning eller erklæring om dens resultater?

3. Kan Kommissionen forsikre mig og munken Forde's familie om, at Kommissionen gør, hvad den kan for at bidrage til at gøre en ende på de krænkelser af menneskerettighederne, som i øjeblikket sker i Colombia og munken Forde's landsby?

Samlet svar afgivet på Kommissionens vegne af Christopher Patten på skriftlige forespørgsler E-3537/00 og E-3538/00

(13. december 2000)

Umiddelbart efter at myrderierne i La Unión havde fundet sted, opfordrede EU kraftigt den colombianske regering til at undersøge de nærmere omstændigheder ved denne forbrydelse. Den colombianske regering nedsatte en undersøgelseskommission vedrørende mordene bestående af embedsmænd fra det offentlige anklagers, statsadvokatens og ombudsmandens kontor. De gennemførte to undersøgelsesmissioner, den sidste i begyndelsen af november, men har endnu ikke offentliggjort rapporterne om disse undersøgelser. Det er naturligvis nødvendigt, at det internationale samfund stadig presser på for at sikre, at de ansvarlige vil blive stillet for retten.

EU har gentagne gange understreget, at det er meget vigtigt at gøre fremskridt i menneskerettighedsproblematikken. Sidste gang var den 24. oktober 2000 i Bogota, da Colombia indkaldte til et internationalt møde om støtte til fredsprocessen. Det er Kommissionens opfattelse, at de colombianske myndigheder i stigende grad er villige til at opfylde disse krav. Regeringen har allerede taget de første skridt (afskedigelse af officerer i hæren, som er involveret i overtrædelser af menneskerettighederne, retsager vedrørende militært personale ved civilretten). Men der er endnu langt igen, og det internationale samfund bør fortsætte med at føre en aktiv menneskerettighedspolitik.

Kommissionen er bekendt med interneringssituationen for fredsgruppen La Unión/Urabá, hvor fader Forde arbejder. Kommissionen støtter alligevel aktivt fredsgrupperne gennem bestemte aktioner, som gennemføres af ikke-statslige organisationer, for at imødekomme deres behov for humanitær bistand. Den støtter også disse grupper gennem aktiv deltagelse i Mesa por la paz en Urabá (en sammenslutning for fred bestående af forskellige nationale og internationale grupper), som overvåger menneskerettigheder i området, hvor fredsgrupperne har til huse.